Juan de Valdés Leal
Juan de Valdés Leal, 1622-1690, spansk maler. Han var virksom i Sevilla og 1660 medstifter af byens kunstakademi. Hans temperament var lige så uregerligt som hans malerier, ofte vanitas-fremstillinger, var dramatiske og overlæssede. In ictu oculi (ca. 1672, Hospital de la Caridad, Sevilla) viser Døden, der udslukker livsflammen på et bjerg af symboler på menneskets forfængelighed.